SPOROČILO ZA JAVNOST

**81. redna seja Vlade Republike Slovenije**

10. junij 2021

**Vlada izdala Uredbo o opravljanju javne službe Slovenske tiskovne agencije**

Vlada je na današnji seji izdala Uredbo o opravljanju javne službe Slovenske tiskovne agencije (STA). Uredba podrobneje ureja opravljanje javne službe STA in njeno financiranje ob upoštevanju Sklepa Komisije 2012/21/EU o uporabi člena 106(2) Pogodbe o delovanju Evropske unije. Uredba, za izvajanje katere vlada pooblašča Urad vlade za komuniciranje, opredeljuje vrste in obseg storitev javne službe, določitev nadomestila za opravljanje javne službe ter sklenitev letne pogodbe.

Vlada pojasnjuje, da se uredba sprejema za izvrševanje 4., 6. in 20. člena Zakona o Slovenski tiskovni agenciji (ZSTAgen). Z uredbo se bo podrobneje uredilo opravljanje javne službe STA in njeno financiranje ob upoštevanju Sklepa Komisije 2012/21/EU o uporabi člena 106(2) Pogodbe o delovanju Evropske unije za državno pomoč v obliki nadomestila za javne storitve, dodeljenega nekaterim podjetjem, pooblaščenim za opravljanje storitev splošnega gospodarskega pomena.

Uredba opredeljuje:

* vrste in obseg storitev javne službe,
* določitev nadomestila za opravljanje javne službe,
* sklenitev letne pogodbe o opravljanju javne službe,
* izvedbo nadzora nad prekomernimi nadomestili,
* obveznost hrambe podatkov in poročanja o državnih pomočeh,
* prehodno ureditev za leto 2021.

Vir: Ministrstvo za kulturo

**Vlada izdala Uredbo o koncesiji za graditev žičnic v Bohinjski Bistrici**

Družba 2864 Bohinj, d.o.o., je na Ministrstvo za infrastrukturo (MzI) podala pobudo o zainteresiranosti za graditev krožno kabinskih žičniških naprave na območju Bohinjske Bistrice. Vlogi so priložili Lokacijske informacije iz katerih izhaja, da je na parcelnih številkah, določenih v prvem členu predloga uredbe, dovoljena gradnja žičniških naprav. MZI je v predhodnem postopku, izdalo odločbo o utemeljeni potrebi za graditev žičniških naprav med Bohinjsko Bistrico, Ravnami in Sedlom pod Malim Vrhom ter Slatnikom.

Zakon, ki ureja žičniške naprave za prevoz oseb določa, da je pred pridobitvijo gradbenega dovoljenja za žičniško napravo potrebno pridobiti koncesijo, pred tem pa je potrebno, da Vlada RS, na podlagi 26. člena zakona sprejme koncesijski akt - Uredbo o koncesiji za graditev žičnic v Bohinjski Bistrici. V koncesijskem aktu so navedene zemljiške parcelne številke, oz. območje gradnje in pogoji, ki jih bo moral izpolnjevati bodoči koncesionar in neposredni način podelitve koncesije na podlagi 28. člena zakona, ker je investitor že koncesionar obstoječe vlečnice Kozji hrbet, na katerega se bodo navezovale nove krožno kabinske žičnice. Koncesijski akt določa tudi pogoje prenehanja koncesijskega razmerja, razloge za odvzem koncesije.

Koncesijska pogodba za proračun Republike Slovenije nima finančnih posledic.

Vir: Ministrstvo za infrastrukturo

**Pošiljke odpadkov preko meja**

Vlada je izdala Uredbo o spremembah in dopolnitvi Uredbe o izvajanju Uredbe Evropskega parlamenta (ES) o pošiljkah odpadkov. Uredba delno spreminja izvajanje te evropske uredbe, saj se je trenutno veljavna ureditev izkazala kot pretoga in zato potrebna uskladitve z evropsko uredbo z vidika ugovora pristojnih organov.

Z novim prvim odstavkom 7. člena se spreminja obveznost ugovora Inšpektorata, ki po novem ne velja več. Nova ureditev Inšpektoratu daje možnost in ne več obveznosti ugovora pošiljkam. pri čemer se razlogi za ugovor ne spreminjajo. Novost je ta,da jih mora inšpektorat preučiti v vsakem konkretnem primeru posebej.

Takšna ureditev omogoča doseganje cilja varstva okolja in zdravja ljudi, obenem pa upošteva sorazmernost, učinkovitost in odvračilnost za kršitelje in je v skladu z evropskim predpisom, ki ga izvaja.

Vir: Ministrstvo za okolje in prostor

**Vlada sprejela Pravilnik o prenehanju veljavnosti Stanovanjskega pravilnika**

Vlada je sprejela Pravilnik o prenehanju veljavnosti Stanovanjskega pravilnika.

Vlada Republike Slovenije sprejema Pravilnik o prenehanju veljavnosti aktualnega Stanovanjskega pravilnika, ki pa se bo uporabljal do sprejema internega splošnega akta ministra za javno upravo, s katerim bo celovito in sistemsko skladno nadomeščena njegova vsebina.

Na podlagi določila Zakona o državni upravi je bil v obdobju do dne 1. 1. 2017 izveden prehod na centralizirano ravnanje z nepremičnim premoženjem države, ki je zajemal tudi stanovanja iz pristojnosti Stanovanjske komisije Vlade RS. Od dne 1. 1. 2017 dalje so ta stanovanja v upravljanju Ministrstva za javno upravo.

Z uveljavitvijo predlaganega Pravilnika o prenehanju veljavnosti Stanovanjskega pravilnika bo prenehal veljati SP-1, obenem pa bo prenehanje njegove uporabe odloženo do uveljavitve internega splošnega akta ministra za javno upravo v zvezi z oddajanjem službenih stanovanj v najem.

Z uveljavitvijo internega splošnega akta upravljavca bo celovito in sistemsko skladno nadomeščena vsebina SP-1.

Pravilnik o prenehanju veljavnosti Stanovanjskega pravilnika bo začel veljati s sprejetjem.

Vir: Ministrstvo za javno upravo

**Vlada o odločbi o odobritvi sodelovanja Občini Bled in Občini Bohinj v Evropskem združenju za teritorialno sodelovanje EZTS Alpine Pearls z omejeno odgovornostjo**

Vlada Republike Slovenije izda odločbo, s katero se Občini Bled in Občini Bohinj odobri sodelovanje pri ustanovitvi Evropskega združenja za teritorialno sodelovanje Alpine Pearls z omejeno odgovornostjo s sedežem v Weissensee v Republiki Avstriji.

V okviru ureditve čezmejnega sodelovanja samoupravnih lokalnih skupnosti v državah članicah EU država članica na podlagi vloge občini ali regiji z odločbo odobri sodelovanje v Evropskem združenju za teritorialno sodelovanje.

Gre za samostojno pravno osebo, ki s ciljem pospeševanja čezmejnega sodelovanja in uresničevanja kohezijske politike EU združuje samoupravne lokalne skupnosti iz dveh ali več držav članic EU in izvaja skupne aktivnosti.

V upravnem postopku je bilo ugotovljeno, da Občini Bled in Bohinj izpolnjujeta vse z uredbama predpisane pogoje, zato jima Vlada RS z odločbo odobri sodelovanje v EZTS Alpine Pearls z omejeno odgovornostjo s sedežem v Weissensee v Republiki Avstriji.

Odločba vlade ne prejudicira programskih in finančnih odločitev glede Evropskega teritorialnega sodelovanja (ETS).

Vir: Ministrstvo za javno upravo

**Vlada z družbo SŽ – Infrastruktura sklenila Pogodbo o opravljanju storitev upravljavca javne železniške infrastrukture za obdobje od 1. januarja do 31. decembra 2030**

Vlada Republike Slovenije je z družbo SŽ – Infrastruktura, d.o.o. sklenila Pogodbo o opravljanju storitev upravljavca javne železniške infrastrukture. Pogodba se sklepa za obdobje desetih let, in sicer od 1. januarja 2021 do 31. decembra 2030. S sklenitvijo večletne pogodbe se sledi najboljšim praksam urejanja razmerij med državo in upravljavci železniške infrastrukture v državah EU, ob tem pa upošteva Direktivo 2012/34/EU Evropskega parlamenta in Sveta z dne 21. novembra 2012 o vzpostavitvi enotnega evropskega železniškega območja.

Predmet pogodbe je sestavljen iz naročila storitev za opravljanje:

* nalog obvezne gospodarske javne službe vzdrževanja, obratovanja in obnavljanja JŽI iz 11. člena ZZelP (naloge OGJS);
* nalog gospodarjenja z JŽI iz 11.a člena ZZelP-1 in
* drugih nalog upravljavca iz 11.b člena ZZelP.

Storitve po tej pogodbi se financirajo iz:

* proračunskih sredstev Republike Slovenije, ki so zagotovljeni pri Direkciji Republike Slovenije za infrastrukturo;
* prihodkov iz uporabnine, ki se zbirajo na posebnem računu upravljavca;
* prihodkov iz pravnih poslov v okviru gospodarjenja z JŽI (trženje JŽI);
* drugih virov, določenih z veljavnimi predpisi.

Okvirna višina finančnih sredstev za opravljanje storitev upravljavca je v skladu z 11. členom ZZelP predvidena za celotno desetletno obdobje. Ne glede na predvideno letno dinamiko višine finančnih sredstev, se višina nadomestila po tej pogodbi za posamezno leto določi v okviru finančnih zmožnosti naročnika, kot jih določa vsakokrat veljavni državni proračun in pravila vsakokrat veljavnega Zakona o izvrševanju proračuna Republike Slovenije, ki določajo najvišji dovoljeni obseg prevzemanja obveznosti v breme proračunov prihodnjih let. Skladno s pogodbenimi določili mora naročnik z ustreznim načinom financiranja opravljenih nalog upravljavca po predmetni pogodbi zagotoviti, da je izkaz uspeha upravljavca za dejavnost OGJS uravnotežen, tako da prihodki upravljavca iz uporabnin, skupaj s presežki iz drugih komercialnih dejavnosti, nepovratnih prihodkov iz zasebnih virov ter državnega financiranja iz proračuna ali drugih javnih virov, vključno s predplačili države, kadar je primerno, pokrivajo stroške upravljavca za opravljanje nalog po tej pogodbi.

Proračunska sredstva za financiranje nalog upravljavca so načrtovana v proračunu Republike Slovenije, in sicer za leto 2021 v višini 103.346.511,14 evrov in za leto 2022 v višini 125.789.524,54 evrov. Manjkajoča proračunska sredstva se v letu 2021 in v letu 2022 zagotavljajo iz Sklada za podnebne spremembe« v višini 3.000.000,00 evrov za vsako posamezno leto, ter iz uporabnine, in sicer za leto 2021 v višini 26.353.488,86 evrov ter za leto 2022 v višini 14.410.475,46 evrov. Za naslednja leta ocenjujemo, da bo za namen financiranja storitev upravljavca JŽI v letu 2023 potrebno zagotoviti finančna sredstva v višini 140.000.000,00 evrov, v letu 2024 v višini 142.200.000,00 evrov, v letu 2025 v višini 142.500.000,00 evrov, v letu 2026 v višini 140.000.000,00 evrov, v letu 2027v višini 140.200.000,00 evrov, v letu 2028 v višini 140.900.000,00 evrov, v letu 2029 v višini 141.400.000,00 evrov in v letu 2030 v višini 142.000.000,00 evrov, skupno v letih 2021 do 2030 torej 1.403.700.000,00 evrov, pri čemer ocenjujemo, da se bo v letih 2023 do 2030, cca. 15.000.000,00 evrov letno zagotavljalo iz uporabnine.

Računsko sodišče RS je v Predlogu zaključnega računa proračuna Republike Slovenije za leto 2019 pri Direkciji RS za infrastrukturo izpostavilo neskladja s predpisi pri prevzemanju in plačevanju obveznosti iz proračuna. V povezavi z Zakonom o železniškem prometu je bilo k pogodbam sklenjenih več aneksov za dodatna dela brez pooblastila Vlade Republike Slovenije. Iz navedenega razloga so v novo pogodbeno razmerje dodana pogodbena določila, ki opredeljujejo stroške, ki v nadomestilo po tej pogodbi niso vključeni, istočasno pa določa, da za podpis pogodb iz naslova nadzora nad izvajanjem vseh del na obstoječi javni železniški infrastrukturi zaradi zagotavljanja varnosti železniškega prometa, in zavarovalne pogodbe iz 32. člena te pogodbe, Vlada Republike Slovenije pooblašča direktorja oziroma direktorico Direkcije Republike Slovenije za infrastrukturo.

Vir: Ministrstvo za infrastrukturo

**Aneks h koncesijski pogodbi v zvezi z rabo termalne vode za ogrevanje objektov v Izlakah**

Vlada je sklenila aneks številka 1 h koncesijski pogodbi z dne 28. aprila 2021 s koncesionarjem Javni zavod Dom starejših občanov Polde Eberl-Jamski, Izlake, in sicer v zvezi z rabo termalne vode iz vrtine V-3/84 za ogrevanje objektov na Izlakah.

Vir: Ministrstvo za okolje in prostor

**Sporazumno prenehanje koncesijske pogodbe**

Vlada je sklenila Sporazum o prenehanju koncesijske pogodbe z dne 23. 12. 2009 s koncesionarjem, družbo Terme Gaja, Družba za turizem, rekreacijo in zdraviliško dejavnost, d.o.o., Destrnik.

Gre za sporazumno prenehanje koncesijske pogodbe v zvezi z rabo podzemne vode iz vrtine JAN-1/04 za dejavnost kopališč in naravnih zdravilišč, in sicer zaradi odstopa od koncesije.

Vir: Ministrstvo za okolje in prostor

**Poročilo o izvajanju Nacionalne stanovanjske varčevalne sheme za leto 2020**

Vlada je sprejela Poročilo o izvajanju Nacionalne stanovanjske varčevalne sheme v letu 2020 Stanovanjskega sklada Republike Slovenije, javnega sklada (Sklad). .

V letu 2020 je Sklad 22 upravičenim varčevalcem izplačal 1.600 evrov. Po pogodbi o zagotovitvi sredstev iz proračuna za namene izplačevanja premij nacionalne varčevalne sheme (NSVS) je Sklad v letu 2020 prejel 1.625 evrov. Razliko v višini 25 evrov je Sklad nakazal v proračun Republike Slovenije 30. 12. 2020

31. 12. 2020 so bile vse varčevalne pogodbe zaključene. Skladno z določbami 18. člena Zakona o NSVS bo do konca leta 2022 potekalo preverjanje izpolnjevanja pogojev glede namembnosti privarčevanih sredstev.

Vir: Ministrstvo za okolje in prostor

**Vlada Občini Miklavž na Dravskem polju zagotavlja sredstva za nadgradnjo kanalizacijskega omrežja**

Vlada Republike Slovenije je Ministrstvu za gospodarski razvoj in tehnologijo naložila, da na izvede vse potrebne postopke za izvedbo pripravljalnih ukrepov za zagotovitev vzdržnosti kanalizacijskega omrežja na razvojnem območju v Občini Hoče-Slivnica.

Vlada Republike Slovenije je avgusta 2017 z Občino Miklavž na Dravskem polju podpisala Memorandum o sodelovanju in prizadevanju za izvedbo omilitvenih ukrepov pri umeščanju industrijskega obrata Magna Nukleus na razvojnem območju v občini Hoče. Takrat se je Vlada RS zavezala, da bo v okviru pristojnih organov zagotovila analizo vzdržnosti kanalizacijskega omrežja na območju Občine Miklavž na Dravskem polju. Hkrati se je Vlada RS zavezala, da bo

zagotovila sredstva za omenjeno analizo in nadalje tudi za izvedbo ustreznih ukrepov.

Podpisnika Memoranduma sta se obenem zavezala, da bosta vsak v okviru svojih pristojnosti in

zmožnosti zavzemala, da bi pristojni organi in organizacije storili čim več za zagotovitev bolj zdravega življenjskega okolja prebivalcev občine podpisnice memoranduma in okoliških občin.

Na podlagi že izvedene analize, ki je pokazala hidravlično preobremenjenost povezovalnega kabla, je potrebno zagotoviti povečanje kapacitete z izgradnjo novega tlačnega voda. V ta namen Vlada nalaga Ministrstvu za gospodarski razvoj in tehnologijo, da na osnovi zgoraj navedenega Memoranduma izvede vse potrebne postopke za izvedbo pripravljalnih ukrepov za zagotovitev vzdržnosti kanalizacijskega omrežja na razvojnem območju v Občini Hoče-Slivnica. Med pripravljalne ukrepe se uvršča izdelava projektne dokumentacije in odkup zemljišč ter služnosti. Ministrstvo bo občini zagotovilo tudi 100.000 evrov.

Vir: Ministrstvo za gospodarski razvoj in tehnologijo

**Vlada sprejela konsolidirano premoženjsko bilanco države in občin**

Konsolidirana premoženjska bilanca države in občin je dokument vlade, v katerem je prikazano konsolidirano stanje premoženja države in občin. Izdela se jo na podlagi podatkov iz bilanc stanja in podatkov poslovnih knjig.

Namen prikazovanja konsolidirane premoženjske bilance države in občin je prikazati vrednost finančnega in stvarnega premoženja v lasti države ter občin kot tudi vrednost obveznosti, ki jih imajo država ter občine do drugih domačih in tujih subjektov. Finančno premoženje so denarna sredstva, denarne terjatve in terjatve za premoženje v upravljanju ter delnice in deleži na kapitalu pravnih oseb in druge naložbe v pravne osebe, ki niso proračunski uporabniki. Stvarno premoženje so premičnine in nepremičnine.

Bilančna vsota premoženja države in občin na 31. december 2020 znaša 53,44 milijarde evrov in se je glede na stanje 31. december 2019 povečala za 7,25 % oziroma 3,61 milijarde evrov.

Vir: Ministrstvo za finance

**Vlada odprla novo proračunsko postavko**

Vlada je Državni volilni komisiji v okviru glavnega programa Politični sistem in podprograma Izvedba in nadzor volitev in referendumov odprla novo proračunsko postavko Izvedba referendumov.

Na podlagi zahteve najmanj 40 tisoč volivk in volivcev, ki jo je Državni zbor prejel 19. maja 2021, bo razpisan zakonodajni referendum o Zakonu o spremembah in dopolnitvah Zakona o vodah. V osnutku Odloka o razpisu referenduma je za dan, s katerim pričnejo teči roki za izvedbo opravil, ki so potrebna za izvedbo referenduma, določen ponedeljek, 31. maj 2021.

Sredstva v višini dobrih 4,5 milijona evrov za pokrivanje obveznosti na odprti proračunski postavki se bodo v letu 2021 zagotovila z razporeditvijo sredstev iz tekoče proračunske rezerve.

Vir: Ministrstvo za finance

**Vlada o proračunskih prerazporeditvah**

Vlada je danes odločila o prerazporeditvah in razporeditvah pravic porabe v letošnjem državnem proračunu.

Med drugim bomo razporedili sredstva splošne proračunske rezervacije za zagotovitev pravic porabe proračunskim uporabnikom v višini 25.476.960,16 evra. Na podlagi protikoronske zakonodaje se sredstva za financiranje dodatka po 11. točki prvega odstavka 39. člena Kolektivne pogodbe za javni sektor delodajalcem v javnem sektorju zagotovijo v državnem proračunu.

Razporedili bomo tudi sredstva splošne proračunske rezervacije za zagotovitev pravic porabe za izplačilo sredstev za uravnoteženje razvitosti občin v višini 12.693.797,46 evra. Na podlagi Zakona o finančni razbremenitvi občin je Ministrstvo za finance od 1. 1. 2021 pristojno za izplačevanje sredstev za uravnoteženje razvitosti občin.

Ministrstvu za zdravje bomo na podlagi protikoronske zakonodaje razporedili sredstva splošne proračunske rezervacije v skupni višini 4.159.727,87 evra, med drugim za storitve cepljenja in dodatek po 11. točki prvega odstavka 39. člena Kolektivne pogodbe za javni sektor za zasebne izvajalce.

Poleg tega bomo Ministrstvu za zdravje razporedili sredstva splošne proračunske rezervacije v skupni višini 3.968.494,14 evra za zagotovitev manjkajočih sredstev za plačilo zahtevkov na podlagi novele Zakona o finančni razbremenitvi občin, in sicer za kritje obveznega zdravstvenega zavarovanja socialno ogroženih in za kritje stroškov mrliško pregledne službe.

Ministrstvu za delo, družino, socialne zadeve in enake možnosti bomo na podlagi protikoronske zakonodaje razporedili pravice porabe iz postavke Rezerva za obvladovanje posledic COVID-19 v skupni višini 2.973.783,92 evra, med drugim za izplačilo dodatka, ki znaša 30 odstotkov urne postavke osnovne plače zaposlenega, ki dela v sivih in rdečih conah pri izvajalcih socialno varstvene storitve institucionalno varstvo v javni mreži, pri izvajalcih krizne namestitve in pri izvajalcih socialno varstvenih programov, ter za financiranje dodatnih kadrov pri izvajalcih socialnovarstvene storitve institucionalnega varstva v javni mreži.

Ministrstvu za izobraževanje, znanost in šport bomo na podlagi protikoronske zakonodaje razporedili sredstva splošne proračunske rezervacije v skupni višini 2.017.213,77 evra, in sicer za pokrivanje izpada plačil staršev za čas, ko otrok ne obiskuje vrtca zaradi zaprtja vrtcev ali karantene.

Ministrstvu za izobraževanje bomo poleg tega na podlagi protikoronske zakonodaje razporedili tudi sredstva splošne proračunske rezervacije v višini 1.278.098,66 evra. Za izvajanje ukrepov za omejevanje in preprečevanje širjenja virusa SARSCoV-2 se iz državnega proračuna ali iz sredstev, pridobljenih iz proračuna Evropske unije, zagotavlja financiranje zaščitne opreme in dezinfekcije prostorov za izvajalce storitev na področju vzgoje in izobraževanja ter znanosti.

Vir: Ministrstvo za finance

**Obnova Vile Maraviglia**

Vlada Republike Slovenije je sprejela sklep, da se v veljavni načrt razvojnih programov 2021–2024 Proračuna Republike Slovenije, uvrsti projekt Obnova Vile Maraviglia.

Prvenstveni namen investicije obnove vile Maraviglia, na naslovu Via dei Monti Parioli 22-24 v Rimu, je ohranjanje vrednosti lastniškega reprezentančnega objekta, ki je trenutno v fazi zapuščenosti in propadanja. S prenovo, zaradi svoje pozicije in velikosti, bi lahko objekt služil za poslovne in rezidenčne prostore Veleposlaništva Republike Slovenije v Rimu, vključno s pisarnami za občasno uporabo poslovnih subjektov ali slovenskih društev ali slovenske manjšine, za rezidenco veleposlaništva ter za službeno stanovanje za začasno nastanitev. Vila bo lahko po obnovi služila tudi za izvedbo sprejema v počastitev dneva državnosti, odpadlo pa bo tudi plačevanje visokih najemnin za sedanje najete poslovne prostore in rezidenco Veleposlaništva Republike Slovenije v Rimu.

Vila Maraviglia je bila leta 2013 na Ministrstvu za zunanje zadeve Italije, skladno z Dunajsko konvencijo o diplomatskih odnosih, notificirana kot kulturni oddelek Veleposlaništva Republike Slovenije v Rimu in je kot taka uvrščena na diplomatsko listo, ki jo vodi Ministrstvo za zunanje zadeve Italije.

Vir: Ministrstvo za zunanje zadeve

**Mnenje vlade o pobudah za oceno ustavnosti delov zakona o sodnem varstvu nekdanjih imetnikov kvalificiranih obveznosti bank**

Vlada je danes sprejela mnenje o pobudah za začetek postopka za oceno ustavnosti delov Zakona o postopku sodnega in izvensodnega varstva nekdanjih imetnikov kvalificiranih obveznosti bank. Vlada meni, da izpodbijani členi zakona niso v neskladju z ustavo.

Pobude za začetek postopka za oceno ustavnosti se nanašajo na prvi in tretji odstavek 3. člena, 4., 5., 6., 7. in 9. člen, deseti odstavek 25. člena, prvi odstavek 26. člena, 28. člen, prvi in tretji odstavek 29. člena, 30. in 31. člen, prvi in tretji odstavek 32. člena, 35., 36., 39., 41., 42. in 45. člen omenjenega zakona.

Vlada meni, da pobude za začetek postopka za oceno ustavnosti niso utemeljene. Po mnenju vlade iz podanih argumentov izhaja, da izpodbijani členi zakona niso v nasprotju z ustavo.

Vir: Ministrstvo za finance

**Poročilo o realizaciji načrtovanih dejavnosti in sredstvih za Slovence izven meja Republike Slovenije v letu 2020**

Vlada je na današnji seji sprejela poročilo o realizaciji načrtovanih dejavnostih in sredstvih za Slovencev izven meja Republike Slovenije in ga bo posredovala v Državni zbor RS. Poročilo se vsako leto pripravlja na podlagi sklepa Komisije Državnega zbora RS za odnose s Slovenci v zamejstvu in po svetu iz leta 2019. V poročilu so navedene dejavnosti in sredstva, ki so jih izvedli oziroma realizirali posamezni resorji v letu 2020 (poleg Urada za Slovence v zamejstvu in po svetu še sedem ministrstev; Ministrstvo za zunanje zadeve, Ministrstvo za kulturo, Ministrstvo za izobraževanje, znanost in šport, Ministrstvo za gospodarski razvoj in tehnologijo, Ministrstvo za kmetijstvo, gozdarstvo in prehrano, Ministrstvo za delo, družino, socialne zadeve in enake možnosti in Ministrstvo za obrambo) z namenom ohranjanja in razvoja slovenskih skupnosti izven Republike Slovenije. Resorji temu namenjajo nekaj manj kot 12 milijonov evrov.

Vir: Urad Vlade Republike Slovenije za Slovence v zamejstvu in po svetu

**Stališče Republike Slovenije do Predloga uredbe Sveta o ustanovitvi skupnih podjetij v okviru programa Obzorje Evropa**

Vlada Republike Slovenije je sprejela Predlog uredbe Sveta o ustanovitvi skupnih podjetij v okviru programa Obzorje Evropa. Strinja se z večino novostmi, ki jih prinaša (centralno upravljanje finančnih prispevkov, skupne pisarne), tekom pogajanj pa se bo zavzemala tudi za okrepljeno vlogo držav članic v upravljanju partnerstev ter za učinkovitejše izvajanje in uresničevanje ciljev širitve udeležbe, zlasti v smislu krepitve zavedanja o pomembnosti premostitve inovacijskega razkoraka in pomembne vloge Evropskih partnerstev v tem procesu.

Slovenija se bo zavzemala za odprtost partnerstev, za sodelovanje z novimi akterji, ter spodbujala prenos dobrih rešitev, ki so se oblikovale znotraj posameznih partnerstev, na vsa partnerstva.

Vir: Ministrstvo za izobraževanje, znanost in šport

**Sodelovanje Slovenije v projektih evropskega partnerstva za meroslovje**

Vlada Republike Slovenije je sprejela stališče Republike Slovenije k Predlogu sklepa Evropskega parlamenta in Sveta o sodelovanju Unije v evropskem partnerstvu za meroslovje, ki ga skupaj izvaja več držav članic.

Ob tem vlada dodaja, da bo potrebno določene podrobnosti doreči tekom pogajanj, predvsem dvig udeležbe Evropske unije na najmanj 350 milijonov evrov, njegovo delitev med notranje in zunanje partnerje in usklajen pristop pri ugotavljanju upravičenih stroškov za zagotavljanje nacionalnega deleža “v naravi”.

S sodelovanjem Slovenije v projektih evropskega partnerstva za meroslovje bo ustvarjena izredna priložnost za razvoj in mednarodno sodelovanje slovenskega meroslovnega sistema za podporo prosti trgovini, kot tudi za slovenska podjetja, ki bodo na nišnih področjih krojila svetovni vrh, s čimer podpiramo na trajnostnem razvoju utemeljeno gospodarstvo in družbo

Vir: Ministrstvo za izobraževanje, znanost in šport

**Pismo o nameri za vzpostavitev mednarodnih hitrih železniških potniških in nočnih povezav**

Vlada se je seznanila z besedilom Pisma o nameri za vzpostavitev mednarodnih hitrih železniških potniških in nočnih povezav

Pismo o nameri je načelna podpora držav podpisnic oziroma resornih ministrov za promet za vzpostavitev kakovostnih železniških potniških povezav v EU. Ta podpora je opredeljena v osmih točkah, kjer je navedeno, da bodo podpisniki:

* spremljali in nudili politično podporo železniškim operaterjem pri razvoju daljinskega potniškega prevoza v okviru TEE 2.0 (Trans Europe Express),
* sodelovali in po potrebi olajšali dogovore o mednarodnih storitvah s prevozniki, upravljavci in državami,
* sodelovali pri dogovorih o vzpostavitvi rednih intervalnih storitev in njihovo povezanost za vzpostavitev in poenostavitev evropskega voznega reda teh vlakov,
* lobirali za nadaljevanje tehničnih in izvedbenih izboljšav, potrebnih za delovanje mednarodnih železniških storitev,
* zaprosili Evropsko komisijo, da predlaga sofinanciranje iz EU sredstev za podporni program investicij v vozna sredstva za ta projekt,
* podpirali aktivnosti železniškega sektorja za razvoj interoperabilne platforme za rezervacije na podlagi celotne storitve za evropske potnike,
* z evropskimi prevozniki razpravljali o možnostih izvedbe TEE 2.0 storitev iz priloge in
* sporočili nazive železniških potniških prevoznikov, ki podpirajo in bodo sodelovali pri projektu TTE 2.0 projektu.

TTE 2.0 je projekt vzpostavitve hitrih, učinkovitih nočnih železniških povezav med prestolnicami držav EU. Predlog za povezave je priloga pisma o nameri, od katerih dve potekata tudi preko Slovenije:

* Berlin – Praga – Dunaj – Gradec (-Zagreb) in
* Prague – Vienna – Graz (– Ljubljana – Venice).

Ta seznam prog ni dokončen in se naj bi v prihodnosti še spreminjal, kar pa ni predmet tega pisma, temveč bodo to medsebojno usklajevale države članice EU ob upoštevanju lastnih strategij razvoja infrastrukture in prometa.

Pismo o nameri ni pravno zavezujoč akt, v besedilu je izrecno navedeno, da ne predstavlja nobenih pravnih in finančnih obveznosti za podpisnike.

Vir: Ministrstvo za infrastrukturo

**Informacija o podpisu Pisma o nameri o razvoju transformativnih naprednih zmogljivostih za oklepne platforme**

Vlada Republike Slovenije se je na seji seznanila z Informacijo o podpisu Pisma o nameri o razvoju transformativnih naprednih zmogljivostih za oklepne platforme.

Srednjeročni obrambni program 2018–2023 na področju razvoja in raziskav predvideva nadaljevanje sodelovanja na obrambno-vojaškem raziskovalnem področju v mednarodnem okolju, predvsem v okviru EU in Nata. Finančna sredstva, namenjena razvoju in raziskavam na vojaškem področju, večinoma ne omogočajo financiranja samostojnih razvojno-raziskovalnih projektov, zato je potrebno mednarodno sodelovanje.

Na razpisu Evropskega programa za razvoj obrambne industrije (European Defence Industrial Development Programme, EDIDP) s projektom o transformativnih naprednih zmogljivostih za oklepne platforme (projekt TACAP) sodeluje konzorcij podjetij iz štirinajstih držav članic Evropske unije (EU), med drugimi tudi iz Republike Slovenije.

S podpisom pisma o nameri države članice EU, iz katerih izhajajo podjetja, vključena v konzorcij, v skladu z zahtevami razpisa EDIDP in s predpisanim postopkom za sodelovanje na razpisu v skladu z Uredbo (EU) 2018/1092 Evropskega parlamenta in Sveta z dne 18. julija 2018 o vzpostavitvi evropskega programa za razvoj obrambne industrije v podporo konkurenčnosti in inovacijski zmogljivosti obrambne industrije Unije, podpirajo projekt TACAP, kar je pogoj za prijavo podjetij na razpis.

Vir: Ministrstvo za obrambo

**Podpis Memoranduma o soglasju o političnih posvetovanjih s Sultanatom Oman**

Vlada Republike Slovenije se je seznanila z informacijo o načrtovanem podpisu Memoranduma o soglasju o političnih posvetovanjih med Ministrstvom za zunanje zadeve Republike Slovenije in Ministrstvom za zunanje zadeve Sultanata Oman, ki ima naravo nepogodbenega akta.

S podpisom zgoraj omenjenega memoranduma se vzpostavlja mehanizem rednih političnih konzultacij na ravni ministrov, državnih sekretarjev ali generalnih direktorjev. Namen memoranduma je nadaljnja krepitev prijateljskih odnosov in poglabljanje sodelovanja med državama. Posvetovanja bodo potekala izmenično v Sloveniji in Omanu.

Memorandum bo predvidoma podpisala veleposlanica Republike Slovenije v Sultanatu Oman s sedežem v Kairu Mateja Prevolšek, ob prvi primerni priložnosti.

Vir: Ministrstvo za zunanje zadeve

**Vlada o dopolnitvi seznama držav za podpis pisma o izmenjavi podatkov med organi za preprečevanje pranja denarja**

Vlada se je danes seznanila z dopolnitvijo seznama držav, s katerimi je Urad Republike Slovenije za preprečevanje pranja denarja podpisal ali namerava podpisati Pismo o izmenjavi podatkov med organi, pristojnimi za preprečevanje pranja denarja.

Pisma o izmenjavi podatkov so mednarodni akti, ki niso mednarodne pogodbe, njihovi podpisniki pa so predstojniki sorodnih uradov za preprečevanje pranja denarja. Slovenija pri pogajanjih za podpis pisem o izmenjavi podatkov s področja preprečevanja pranja denarja in financiranja terorizma izhaja iz vzorčnega pisma o izmenjavi podatkov skupine EGMONT.

Pisma so namenjena pospeševanju in večji učinkovitosti izmenjave informacij s področja preprečevanja pranja denarja in financiranja terorizma med sorodnimi uradi. Pri nekaterih uradih je tovrstno pismo pogoj za izmenjavo informacij v zadevah, kjer se pojavi sum storitve kaznivih dejanj pranja denarja in/ali financiranja terorizma.

Urad RS za preprečevanje pranja denarja je doslej podpisal 46 tovrstnih pisem, v prihodnje pa jih namerava podpisovati le s tistimi sorodnimi uradi, pri katerih je pismo pogoj za izmenjavo informacij v zadevah, kjer se pojavi sum storitve kaznivih dejanj pranja denarja in/ali financiranja terorizma.

Vir: Ministrstvo za finance

**Četrto poročilo generalnega komisarja Republike Slovenije za svetovno razstavo EXPO 2020 Dubaj**

Vlada je sprejela poročilo glede napredka pri pripravah na svetovno razstavo EXPO 2020 Dubaj.

Svetovna razstava EXPO 2020 Dubaj bo zaradi pandemije covid-19 potekala od 1. oktobra 2021 do 31. marca 2022. Generalni komisar Republike Slovenije za mednarodno razstavo »EXPO Dubaj 2020« vladi o napredku pri pripravah na predstavitev Slovenije poroča najmanj dvakrat letno, tokrat je predložil svoje četrto poročilo.

Poročilo generalnega komisarja Matica Volka se nanaša na aktivnosti projekta EXPO 2020 Dubaj, ki so bile izvedene v obdobju od 1. julija 2020 do 31. januarja 2021. Zaradi pandemije covid-19 so se dela na gradbišču slovenskega paviljona upočasnila, zaključila pa v januarju 2021. Dne 26. januarja 2021 je na paviljonu potekal slavnostni dogodek ob zaključku gradnje, ki se ga je udeležil tudi minister za gospodarski razvoj in tehnologijo z delegacijo in drugimi gosti.

Sledilo bo nekajmesečno mirovanje, nato pa se pričnejo postopki opremljanja paviljona in ostale aktivnosti, skladno s predvidenimi časovnimi roki, ki so podrobneje predstavljeni v nadaljevanju poročila. Sredstva za projekt Ministrstvo za gospodarski razvoj in tehnologijo zagotavlja na posebni proračunski postavki št. 190117, EXPO 2020 Dubaj. Skupna vrednost projekta v treh letih (od 2019 do 2021) je bila prvotno predvidena 9,7 milijonov evrov (brez DDV), vendar je, zaradi zamika razstave za eno leto, prišlo do dodatnih finančnih obveznosti, zato je nova skupna

predvidena vrednost ocenjena na 11.015.450,48 evrov. Pri izvedbi aktivnosti na projektu ministrstvo sodeluje predvsem z javno agencijo SPIRIT Slovenija, Slovensko turistično organizacijo in Uradom Vlade RS za komuniciranje. Ne glede na to, da je primarni cilj predstavitve Slovenije usmerjen v segment gospodarstva in turizma in s tem povezanimi razvojnimi priložnostmi slovenskega gospodarstva, pa se je v okviru priprav na šestmesečno vsebinsko predstavitev Slovenije, ministrstvo povezalo tudi z drugimi resornimi ministrstvi – predvsem v okviru Stalne medresorske koordinacijske skupine za promocijo Republike Slovenije.

Vir: Ministrstvo za gospodarski razvoj in tehnologijo

**Vlada Republike Slovenije ne podpira Predloga zakona o dopolnitvah Zakona o pokojninskem in invalidskem zavarovanju**

Predlagatelji (prvopodpisani Miha Kordiš) predlagajo drugačno ureditev pokojninske dobe brez dokupa za nekatere zavarovance, ki so bili prostovoljno vključeni v obvezno pokojninsko in invalidsko zavarovanje. Izpostavljajo, da je ZPIZ-2 zelo zaostril pogoje za upokojitev, pri čemer po njihovem mnenju pojem pokojninske dobe brez dokupa ni bil ustrezno oblikovan. Medtem ko se je pojem pokojninske dobe brez dokupa od uveljavitve zakona že večkrat spreminjal, pa kljub temu za posameznike, ki so ali so bili v obvezno zavarovanje vključeni prostovoljno, ni ustrezno urejen, saj v nezadostni meri rešuje to problematiko.

Vlada v mnenju pojasnjuje, da bi predlagana ureditev prinesla več negativnih kot pa pozitivnih posledic ter hkrati vzpostavljala neustrezne rešitve. Vlada meni, da bi predlagana ureditev vzpostavljala razlike med zavarovanci enake kategorije, pri čemer te razlike niso z ničemer utemeljene.

Medtem ko predlog torej ne predstavi utemeljenih razlogov za spremembo ureditve, pa na drugi strani precejšen razlog za nesprejetje take spremembe predstavlja časovna oddaljenost od sprejetja ZPIZ-2, nezmožnost drugih posameznikov, da se za nazaj prilagodijo taki ureditvi in ne nazadnje ureditev tudi drugih institutov, ki zgolj za nazaj določa priznavanje pokojninske dobe brez dokupa, ne pa tudi za posameznike, ki so dobo pridobili od 1. 1. 2013 dalje (prostovoljno zavarovanje, dokup dobe). Izpostaviti velja, da je Ustavno sodišče Republike Slovenije pojem pokojninske dobe brez dokupa z vidika posameznikov, ki so v obvezno zavarovanje vključeni prostovoljno že presojalo in neskladja z Ustavo Republike Slovenije ni ugotovilo.

Vlada meni, da bi nov zakon kršil načelo enakosti iz 14. člena Ustave RS, zato predloga ne podpira.

Vir: Ministrstvo za delo, družino, socialne zadeve in enake možnosti

**Vlada sprejela Soglasje k predlogu amandmajev k Predlogu Zakona o elektronski identifikaciji in storitvah zaupanja**

Vlada Republike Slovenije soglaša s predlogom amandmajev k Predlogu Zakona o elektronski identifikaciji in storitvah zaupanja

Predlagani so amandmaji k Predlogu Zakona o elektronski identifikaciji in storitvah zaupanja, s katerim se delno upošteva mnenje Zakonodajno pravne službe Državnega zbora z dne 1. 6. 2021.

Vir: Ministrstvo za javno upravo

**Vladni protikrizni ukrepi bodo v prihodnje temeljili na učinkih že sprejetih ukrepov**

Vlada Republike Slovenije odgovarja na sklepa Odbora Državnega zbora za gospodarstvo glede problematike vzpostavitve ponovnega zagona dejavnosti v gostinstvu in ostalem storitvenem sektorju s pripravo posebnega interventnega zakona.

Ministrstvo za gospodarski razvoj in tehnologijo je pripravilo predlog Zakona o interventnih ukrepih za pomoč gospodarstvu in turizmu pri omilitvi posledic epidemije COVID-19, s katerim bodo nekateri obstoječi ukrepi za gospodarstvo podaljšani, za področje gostinstva in turizma pa bodo sprejeti dodatni ukrepi. V predlog novega interventnega zakona so vključeni tudi predlogi s strani turističnega gospodarstva, katerim bo omogočen nadaljnji nemoten zagon dejavnosti, ter pomoč industriji srečanj in dogodkov ter poslovnim subjektom, ki opravljajo občasne prevoze potnikov. Prav tako je predviden ukrep za spodbujanje potrošnje na področju

gostinstva, turizma, športa in kulture.

Na osnovi opravljene analize sprejetih ukrepov v času epidemije COVID-19 v letih 2020 in 2021, bo Vlada Republike Slovenije pripravila nabor ustreznih pomoči, ki jih bo implementirala v primeru ponovnega zapiranja dejavnosti v prihodnosti s poudarkom na ukrepih za ohranitev delovnih mest in pomoči pri reševanju likvidnostnih težav.

Vir: Ministrstvo za gospodarski razvoj in tehnologijo

**Soglasje s predlogom amandmaja k Resoluciji o Dolgoročni podnebni strategiji Slovenije do leta 2050**

Vlada soglaša s predlogom amandmaja k Resoluciji o Dolgoročni podnebni strategiji Slovenije do leta 2050, ki ga je predlagalo Ministrstvo za finance. Gre za manjši popravek v poglavju 8.2.4.4.

Stavek »Kot je navedeno v poglavju 8.2.4.1, bo Slovenija vzpostavila celovit podporni sistem in v tem okviru oblikovala sklade za izvedbo večjih infrastrukturnih naložb.« se sklicuje na poglavje 8.2.4.1, ki navaja vzpostavitev celovitega podpornega sistema in ne vzpostavitev celovitega javno finančnega proračunskega sistema, kot je trenutno navedeno v poglavju 8.2.4.4 Zagotavljanje zelenega financiranja naložb in drugih ukrepov.

Vir: Ministrstvo za okolje in prostor

**Predlog amandmajev k Predlogu zakona o spremembah in dopolnitvah Zakona o službi v Slovenski vojski**

Vlada Republike Slovenije je na seji skladno s Poslovnikom Vlade Republike Slovenije soglašala s predlogom amandmajev k Predlogu zakona o spremembah in dopolnitvah Zakona o službi v Slovenski vojski, s katerimi se delno upoštevajo pripombe iz mnenja Zakonodajno-pravne službe Državnega zbora.

Vir: Ministrstvo za obrambo

**Predlogi aktov v povezavi z epidemijo COVID-19**

**Poročilo glede opravljenih nadzorov Zdravstvenega inšpektorata Republike Slovenije v zvezi z nadzorom SARS-CoV-2**

V obdobju od 31. maja do 6. junija 2021 je bilo skupno število opravljenih nadzorov vseh inšpekcijskih organov, določenih v PKP7, 1.981. Izrečenih je bilo 13 prekrškovnih sankcij, 201 opozorilo po Zakonu o prekrških in 160 upravnih ukrepov.

Zdravstveni inšpektorat RS je od tega opravil 489 nadzorov, izrekel pa 35 opozoril po Zakonu o prekrških in 28 upravnih ukrepov.

Vir: Ministrstvo za zdravje

**Poročilo Zdravstvenega inšpektorata Republike Slovenije o izvajanju nadzora cepljenja proti COVID-19**

V tednu od 31. maja do 6. junija 2021 je bilo v cepilnih centrih opravljenih 19 rednih nadzorov, pri čemer ni bilo ugotovljenih neskladnosti. Na podlagi prejetih prijav je bilo opravljenih 8 izrednih nadzorov, neskladnosti niso bile ugotovljene.

Vir: Ministrstvo za zdravje

**Poročilo o ukrepih policije za preprečevanje širjenja novega korona virusa**

Vlada Republike Slovenije je obravnavala Poročilo o ukrepih Policije za preprečevanje širjenja novega koronavirusa (SARS-CoV-2).

Od 1. do 7. junija 2021 je policija prejela devet prijav o kršitvah odloka, lastnih ugotovitev o kršitvah je bilo 49. Izrekla je 54 opozoril ali ukazov po ZNPPol ali ZNB in uvedla dva prekrškovna postopka po ZNB (PKP5).

Policija je v tem obdobju na meji vročila 2342 izjav o napotitvi v karanteno na domu, kar je za 35 odstotkov manj kot teden prej. V 22 primerih so osebe zavrnile podpis izjave in je policija njihove podatke posredovala Ministrstvu za zdravje za izdajo odločbe o karanteni na domu.

Glede na državo prihoda je bilo največ napotitev v karanteno na domu izročenih za osebe, ki so pripotovale iz Bosne in Hercegovine (1417), Kosova (385), Hrvaške (201) in Severne Makedonije (123). Na mejnih prehodih in kontrolnih točkah je policija zavrnila 34 oseb, kar je za 37 odstotkov manj kot teden prej.

V tem času je bilo obravnavanih 244 oseb, ki so nedovoljeno prestopile zunanjo mejo. Letos do 7. junija je policija obravnavala 2678 nezakonitih migrantov. Obravnavala je 66 primerov, v katerih je bilo prijetih 84 tihotapcev ljudi (70 tujcev in 14 slovenskih državljanov) s 592 nezakonitimi migranti. Za 63 tihotapcev ljudi je bil odrejen pripor.

Vir: Ministrstvo za notranje zadeve

**Tedensko poročilo o realizaciji sklepa vlade o izvedenih aktivnostih za lažji dostop prebivalcev do storitev zaupanja**

Vlada Republike Slovenije se je seznanila s tedenskim poročilom o realizaciji sklepa Vlade RS z dne 21. 5. 2021 o izvedenih aktivnostih za lažji dostop prebivalcev do storitev zaupanja.

V skladu z omenjenim sklepom Ministrstvo za javno upravo (MJU), skupaj z Ministrstvom za zdravje (MZ), Vlado RS seznanja s poročilom o realizaciji točk sklepa, ki se nanašajo na spremljanje aktivnosti za izdajo EU digitalnega COVID potrdila (EU DCP) in izvedbo ter tehnično koordinacijo aktivnosti za omogočanje lažjega dostopa do mobilne identitete smsPASS.

S prvim tedenskim poročilom o realizaciji zgoraj navedenega sklepa Vlade RS se je vlada seznanila 2. 6. 2021, v nadaljevanju je drugo tedensko poročilo o realizaciji.

***EU DIGITALNO COVID POTRDILO***

Poročilo o izvedenih aktivnostih od 31. 5. 2021 do 6. 6. 2021 je pripravilo Ministrstvo za zdravje. Med drugimi aktivnostmi je bil v tem času uspešno izveden EU Acceptance test za centralni gradnik za izmenjavo podpisnih ključev, kar predstavlja pomemben mejnik, saj gre za edino stično točko z EU infrastrukturo. Vse aktivnosti razvoja se od te točke odvijajo na zalednih sistemih in aplikacijah v domači domeni. V navedenem obdobju so se intenzivirale aktivnosti v zvezi z vzpostavitvijo aplikacije za preverjanje EU DCP.

***LAŽJI DOSTOP DO MOBILNE IDENTITETE smsPASS***

Poročilo o izvedenih aktivnostih od 3. do 8. 6. 2021 je pripravilo Ministrstvo za javno upravo. V tem tednu so bila med drugimi aktivnostmi izvedena številna usposabljanja zaposlenih (v upravnih enotah in upravnih organih) za naloge prijavne službe in za naloge identifikacije bodočih uporabnikov smsPASS ter za vnos podatkov v informacijski sistem Ministrstva za javno upravo.

Prav tako so bile posodobljene spletne strani z navodili za pridobitev mobilne identitete smsPASS, tako da ustrezajo spremenjenemu postopku pridobitve smsPASS. Spletna stran je dostopna na naslovu: <https://www.si-trust.gov.si/sl/si-pass/mobilna-identiteta/>.

Vzpostavljena je bila spletna stran, na kateri je objavljen seznam prijavnih služb na lokacijah CSD in FURS, kjer se izvaja prijavna služba smsPASS. Spletna stran je dostopna na naslovu: <https://www.si-trust.gov.si/sl/si-pass/mobilna-identiteta/>.

V sodelovanju z Ministrstvom za zdravje je bil dokončno oblikovan tudi informativni letak s predstavitvijo postopka pridobitve in uporabe smsPASS ter dostopa do portala zVEM.

Vir: Ministrstvo za javno upravo

**Odlok o začasnih ukrepih za zmanjšanje tveganja okužbe in preprečevanje širjenja nalezljive bolezni COVID-19 v upravnih zadevah**

Vlada Republike Slovenije je izdala Odlok o začasnih ukrepih za zmanjšanje tveganja okužbe in preprečevanja širjenja nalezljive bolezni COVID-19 v upravnih zadevah in ga objavi v Uradnem listu Republike Slovenije.

Odlok, ki ga vlada izdaja na podlagi Zakona o splošnem upravnem postopku, je tretji tovrstni podzakonski akt, s katerim se urejajo začasni ukrepi za zmanjšanje tveganja okužbe in preprečevanje širjenja nalezljive bolezni COVID-19 pri vodenju upravnih postopkov in odločanju v upravnih zadevah. Vsebinsko se ne razlikuje od trenutno veljavnega odloka, vendar je sprejetje novega potrebno zaradi prenehanja veljavnosti obstoječega.

Z odlokom se določi, da se vloge lahko vlagajo brez kvalificiranega elektronskega podpisa in način identifikacije v teh primerih, omeji se možnost vlaganja (pisnih in ustnih) vlog neposredno pri organu tako, da se morajo stranke predhodno naročiti, organu se omogoči, da lahko izključi javnost iz ustnih obravnav in drugih procesnih dejanj zaradi varovanja zdravja udeležencev, omeji se pregledovanje dokumentov upravne zadeve v uradnih prostorih, dopusti se vročanje na navadni elektronski naslov, dopusti se podaljšanje roka za izdajo in vročitev odločbe, če zaradi razlogov v zvezi ukrepi za preprečevanje širjenja nalezljive bolezni na strani organa ali stranke odločbe ni mogoče izdati in vročiti v zakonitem roku ter se dopusti podaljšanje roka za izpolnitev obveznosti, če te ni mogoče izpolniti v postavljenem roku.

Vir: Ministrstvo za javno upravo

**Letalski promet tudi izven kontrolnih točk, več držav črtanih z rdečega seznama, med njimi tudi Nemčija, Češka, Slovaška, Srbija, Črna gora, Bosna in Hercegovina**

Vlada Republike Slovenije je izdala Odlok o spremembah in dopolnitvi Odloka o določitvi pogojev vstopa v Republiko Slovenijo zaradi zajezitve in obvladovanja nalezljive bolezni COVID-19 in ga objavi v Uradnem listu Republike Slovenije. Odlok začne veljati 12. junija in velja do vključno 20. junija 2021.

***Letalski promet tudi izven kontrolnih točk***

Za letalski promet znotraj EU in schengenskega območja je prestop meje mogoče tudi izven treh kontrolnih točk, ki so določene za mednarodni letalski promet (Ljubljana - letališče Jožeta Pučnika, Maribor – letališče Edvarda Rusjana in Portorož).

***Temno rdeči seznam***

Države članice EU/schengenskega območja:

1. Francija (samo posamezne administrativne enote): čezmorsko ozemlje Guyane

2. Irska

3. Lihtenštajn

4. Švedska

Pri tretjih državah na temno rdečem seznamu ni več Turčije (po novem je na rdečem).

***Rdeči seznam***

Na rdečem seznamu ni več administrativne enote Jadranska Hrvaška, prav tako ni več Švice, Vatikana, avstrijske administrativne enote Tirolske, Cipra, Češke, Luksemburga, Nemčije, Poljske in Slovaške, dodani pa so portugalski Azori.

Na območjih, ki niso uvrščena na temno rdeči ali rdeči seznam, ni visokega tveganja za okužbo z virusom SARS-CoV-2. Oseba, ki prihaja s takega območja, lahko vstopi v Slovenijo brez napotitve v karanteno na domu, če ob vstopu predloži dokaz, da je pred vstopom najmanj pet dni neprekinjeno prebivala na območju, ki ni na rdečem ali temno rdečem seznamu. Oseba pa mora dokazilo predložiti le za obdobje od odhoda iz Slovenije do vrnitve vanjo, če je to obdobje krajše od pet dni. Torej, osebi, ki zapusti Slovenijo in se vanjo vrne prej kot v petih dneh, po vrnitvi ni treba priložiti dokazila o neprekinjenem petdnevnem bivanju, ampak le za obdobje, ko ni bila v Sloveniji. Če ne predloži ustreznih dokazil, se šteje, da prihaja z območja na rdečem oziroma temno rdečem seznamu.

Države članice EU/schengenskega območja:

1. Andora
2. Avstrija (samo posamezne administrativne enote): administrativna enota Predarlska
3. Belgija
4. Danska
5. Estonija
6. Francija (samo posamezne administrativne enote): administrativne enote Ile-de-France, Centre — Val de Loire, Bourgogne-Franche-Comté, Normandija, Hauts-de-France, Grand Est, Pays de la Loire, Bretanja, Occitanie, Auvergne-Rhône-Alpes ter čezmorski ozemlji Guadeloupe in La Réunion
7. Grčija (samo posamezne administrativne enote): administrativne enote Attiki, Kriti, Kentriki Makedonia, Dytiki Makedonia, Ipeiros, Thessalia, Ionia Nisia, Dytiki Ellada in Sterea Ellada
8. Hrvaška (samo posamezne administrativne enote): administrativne enote Panonska Hrvaška, Grad Zagreb in Severna Hrvaška
9. Italija (samo posamezne administrativne enote): administrativne enote Valle d’Aosta, Basilicata in Kalabrija
10. Latvija
11. Litva
12. Nizozemska
13. Norveška (samo posamezne administrativne enote): administrativne enote Agder, Troms og Finnmark in Vestfold og Telemark
14. Portugalska (samo posamezne administrativne enote): avtonomna regija Azori
15. Španija (samo posamezne administrativne enote): administrativne enote Andaluzija, Aragonija, Castilla y León, Castilla-La Mancha, Ceuta, La Rioja, Madrid, Melilla in País Vasco

Tretje države

Pri tretjih državah so z rdečega seznama črtane Bosna in Hercegovina, Srbija in Črna gora.

1. Afganistan
2. Alžirija
3. Angola
4. Armenija
5. Azerbajdžan
6. Bahami
7. Bangladeš
8. Belize
9. Belorusija
10. Benin
11. Burkina Faso
12. Burundi
13. Butan
14. Čad
15. Demokratična republika Kongo
16. Dominikanska republika
17. Džibuti
18. Ekvatorialna Gvineja
19. Eritreja
20. Etiopija
21. Filipini
22. Gabon
23. Gambija
24. Gana
25. Gvajana
26. Gvatemala
27. Gvineja
28. Gvineja Bissau
29. Haiti
30. Honduras
31. Indonezija
32. Irak
33. Jemen
34. Jordanija
35. Južni Sudan
36. Kamerun
37. Kanada
38. Kazahstan
39. Kenija
40. Kirgizija
41. Komori
42. Kuba
43. Libanon
44. Liberija
45. Libija
46. Madagaskar
47. Malezija
48. Mali
49. Maroko
50. Mavretanija
51. Moldavija
52. Mongolija
53. Namibija
54. Niger
55. Nigerija
56. Nikaragva
57. Oman
58. Pakistan
59. Panama
60. Papua Nova Gvineja
61. Republika Kongo
62. Rusija
63. Salvador
64. Savdska Arabija
65. Senegal
66. Severna Koreja
67. Sierra Leone
68. Slonokoščena obala
69. Somalija
70. Srednjeafriška republika
71. Sveta Lucija
72. Šrilanka
73. Tadžikistan
74. Togo
75. Turčija
76. Turkmenistan
77. Ukrajina
78. Uzbekistan
79. Venezuela
80. Vzhodni Timor
81. Združene države Amerike
82. Združeni arabski emirati

Vir: Ministrstvo za notranje zadeve

**Rahljanje začasnih omejitev ponujanja kulturnih storitev**

Vlada je na današnji seji z novelo odloka podaljšala veljavnost Odloka o začasni omejitvi ponujanja kulturnih storitev končnim uporabnikom v Republiki Sloveniji. Poleg podaljšanja veljavnosti odloka novela znova dovoljuje strežbo in uživanje hrane in pijače obiskovalcem javnih kulturnih prireditev.

Ostali pogoji in omejitve pri ponujanju kulturnih storitev ostajajo nespremenjeni.

Novela odloka začne veljati naslednji dan od objave v Uradnem listu in podaljšuje veljavnost odloka do vključno 20. junija 2021.

Vir: Ministrstvo za kulturo

**Vlada sprejela Odlok o spremembah določenih odlokov, izdanih na podlagi Zakona o nalezljivih boleznih**

Z Odlokom o spremembah določenih odlokov, izdanih na podlagi Zakona o nalezljivih boleznih se podaljšuje veljavnost odlokov, ki so sprejeti na podlagi Zakona o nalezljivih boleznih, in s tem ukrepov, ki so vsebovani v teh odlokih. Vsebina odlokov ostaja nespremenjena, le za sedem dni se podaljšuje veljavnost ukrepov, ki jih vsebujejo.

S tem odlokom se do 20. junija 2021 podaljšuje veljavnost ukrepov iz naslednjih odlokov:

* Odlok o začasnih omejitvah pri izvajanju športnih programov;
* Odlok o začasni omejitvi kolektivnega uresničevanja verske svobode v Republiki Sloveniji;
* Odlok o začasni prepovedi zbiranja ljudi zaradi preprečevanja okužb s SARS-CoV-2;
* Odlok o omejitvah in načinu izvajanja ponujanja in prodajanja blaga in storitev neposredno potrošnikom na področju voznikov in vozil v Republiki Sloveniji;
* Odlok o omejitvah in načinu izvajanja javnega prevoza potnikov na ozemlju Republike Slovenije;
* Odlok o začasni prepovedi ponujanja in prodajanja blaga in storitev potrošnikom v Republiki Sloveniji;
* Odlok o začasnih ukrepih za zmanjšanje tveganja okužbe in širjenja okužbe z virusom SARS-CoV-2;
* Odlok o obvezni namestitvi razpršilnikov za razkuževanje rok v večstanovanjskih stavbah.

Vlada se tedensko seznani s strokovnim mnenjem Strokovne skupine za zajezitev in obvladovanje epidemije COVID-19 pri Ministrstvu za zdravje o utemeljenosti ukrepov za zajezitev in obvladovanje epidemije nalezljive bolezni COVID-19. Na podlagi zadnje ocene se je vlada odločila za podaljšanje veljavnosti odlokov, ki so sprejeti na podlagi Zakona o nalezljivih boleznih, in s tem ukrepov, ki so vsebovani v navedenih odlokih.

Vir: Ministrstvo za zdravje

**Predlogi Komisije Vlade Republike Slovenije za administrativne zadeve in imenovanja**

**Odpoklic veleposlanice v Republiki Koreji**

Vlada Republike Slovenije je sprejela sklep, da se dr. Ano Polak Petrič odpokliče z dolžnosti izredne in pooblaščene veleposlanice Republike Slovenije v Republiki Koreji s sedežem v Tokiu.

Predsednik Republike Slovenije je 23. 4. 2021 podpisal ukaz o odprtju Veleposlaništva Republike Slovenije v Republiki Koreji. Z odpoklicem nerezidenčne veleposlanice državi sprejemnici izkazujemo namero postavitve rezidenčnega veleposlanika v Seulu takoj, ko bo to mogoče. Hkrati pa bo navedeno začasnemu odpravniku poslov, poleg opravljanja nalog odpiranja veleposlaništva, omogočilo tudi nemoteno opravljanje vseh ostalih diplomatskih nalog, za katere je potrebno, da s strani države sprejemnice prejme vsa pooblastila.

Vir: Ministrstvo za zunanje zadeve

**Vlada imenovala vršilko dolžnosti generalne direktorice Direktorata za turizem**

Vlada je za vršilko dolžnosti generalne direktorice Direktorata za turizem na Ministrstvu za gospodarski razvoj in tehnologijo ponovno imenovala Ksenijo Flegar.

Zaradi poteka 6-mesečnega mandata vršilki dolžnosti generalne direktorice Direktorata za turizem in zagotovitve nemotenega delovanja direktorata je Vlada Republike Slovenije za vršilko dolžnosti ponovno imenovala Ksenijo Flegar, in sicer z dnem 18. junija 2021 ter do imenovanja generalnega direktorja Direktorata za turizem po opravljenem natečajnem postopku oziroma največ za šest mesecev, to je do najdlje 17. decembra 2021.

Vir: Ministrstvo za gospodarski razvoj in tehnologijo

**Vlada imenovala vršilca dolžnosti generalnega direktorja Direktorata za letalski in pomorski promet**

Ministrstvo za infrastrukturo je na podlagi Zakona o javnih uslužbencih (v nadaljnjem besedilu: ZJU) Uradniškemu svetu predlagalo, da izvede postopek javnega natečaja za položaj generalnega direktorja Direktorata za letalski in pomorski promet v Ministrstvu za infrastrukturo za dobo petih let, z možnostjo ponovnega imenovanja.

Javni natečaj za zasedbo položaja generalnega direktorja Direktorata za letalski in pomorski promet je neuspešno zaključen, Andreju Petelinu, sedanjemu vršilcu dolžnosti generalnega direktorja Direktorata za letalski in pomorski promet pa se z dnem 18. 6. 2021 izteče šest mesečni mandat.

Zaradi navedenega minister za infrastrukturo predlaga, da Vlada Republike Slovenije za vršilca dolžnosti generalnega direktorja Direktorata za letalski in pomorski promet z dnem 19. 6. 2021 imenuje Srečka Janšo, in sicer do imenovanja generalnega direktorja po opravljenem natečajnem postopku, vendar največ šest mesecev, to je najdlje do 18. 12. 2021.

Vir: Ministrstvo za infrastrukturo

**Sklep o razrešitvi in imenovanju predstavnice ustanovitelja v svetu javnega zavoda Inštitut za hmeljarstvo in pivovarstvo Slovenije**

Vlada je na podlagi Zakona o Vladi Republike Slovenije in Sklepa o preoblikovanju Inštituta za hmeljarstvo in pivovarstvo Žalec, p.o., v javni zavod Inštitut za hmeljarstvo in pivovarstvo Slovenije sprejela naslednji sklep, da se v svetu javnega zavoda Inštitut za hmeljarstvo in pivovarstvo Slovenije se kot predstavnica ustanovitelja razreši članica dr. Darja Majkovič. Za preostanek mandata sveta javnega zavoda Inštitut za hmeljarstvo in pivovarstvo Slovenije se do 10. septembra 2023, v svet zavoda kot predstavnica ustanovitelja imenuje Maša Žagar.

Vir: Ministrstvo za kmetijstvo, gozdarstvo in prehrano

**Imenovanje članov Nadzornega sveta Javnega štipendijskega, razvojnega, invalidskega in preživninskega sklada Republike Slovenije**

Vlada je na svoji redni seji sprejela sklep o imenovanju predstavnikov nadzornega sveta Javnega štipendijskega, razvojnega in invalidskega sklada Republike Slovenije.

Štirim članom nadzornega sveta Javnega štipendijskega, razvojnega in invalidskega sklada RS poteče mandat 13. 6. 2021, zato je Vlada sklenila, da se s 14. 6. 2021 za mandatno dobo štirih let, in sicer do 13. 6. 2025, za člane nadzornega sveta imenujejo: Peter Papež, predstavnik ministrstva, pristojnega za finance, Mitja Žiher, predstavnik Zavoda za pokojninsko in invalidsko zavarovanje Slovenije, Damjan Volf, predstavnik sindikalnih zvez in konfederacij, reprezentativnih za območje države na predlog Ekonomsko-socialnega sveta, Karmen Fortuna Jefim, predstavnica delodajalskih združenj, reprezentativnih za območje države na predlog Ekonomsko-socialnega sveta.

Vir: Ministrstvo za delo, družino, socialne zadeve in enake možnosti

**Vlada imenovala zastopnika pacientovih pravic za območje območne enot Nacionalnega inštituta za javno zdravje Kranj**

Vlada je izdala odločbo s katero se Avgust Rebič imenuje za zastopnika pacientovih pravic za območje območne enote Nacionalnega inštituta za javno zdravje Kranj za dobo petih let, in sicer od 12. 7. 2021 do 11. 7. 2026, z možnostjo ponovnega imenovanja.

Zaradi uresničevanja Zakona o pacientovih pravicah je potrebno imenovati zastopnike pacientovih pravic, ki svetujejo, pomagajo ali zastopajo paciente pri uresničevanju pravic po tem zakonu. Zastopnik pacientovih pravice se skladno s tretjim odstavkom 89. člena imenuje za vsako območje, ki ga pokriva območni Zavod za zdravstveno varstvo oziroma njegov pravni naslednik Nacionalni inštituti za javno zdravje z območnimi enotami.

Ministrstvo za zdravje je Avgusta Rebiča izbralo na podlagi javnega razpisa. Za zastopnika pacientovih pravic na območju območne enote Nacionalnega inštituta za javno zdravje Kranj ga je v roku za oddajo prijav predlagalo Društvo bolnikov z osteoporozo Kranj, ki je v skladu z drugim odstavkom 89. člena zakona lahko predlagatelj kandidata za zastopnika pacientovih pravic.

Predlagani kandidat Avgust Rebič je univ. dipl. pravnik. Za zastopnika pacientovih pravic je že bil imenovan z odločbo Vlade z dne 12. 7. 2016 in je funkcijo uspešno opravljal. Ima potrebne socialne in komunikacijske sposobnosti ter uživa strokovni in moralni ugled.

Predlagani kandidat izpolnjuje vse pogoje za imenovanje za zastopnika pacientovih pravic.

Vir: Ministrstvo za zdravje

**Imenovanje članov Odbora za podeljevanje nagrade Zlata čebela**

Vlada je sprejela Sklep o imenovanju članov Odbora za podeljevanje nagrade Zlata čebela.

V Odbor za podeljevanje nagrade Zlata čebela se za mandatno dobo štirih (4) let, od 11. junija 2021 do 10. junija 2025 imenujejo:

* za področje kmetijstva predstavnik Ministrstva za kmetijstvo, gozdarstvo in prehrano:

Jure Čuš; višji svetovalec, Ministrstvo za kmetijstvo, gozdarstvo in prehrano;

* za področje ohranjanja narave predstavnica Ministrstva za okolje in prostor:

članica: dr. Katarina Groznik Zeiler; sekretarka, Ministrstvo za okolje in prostor;

* za področje čebelarstva predstavnik Čebelarske zveze Slovenije:

član: dr. Peter Kozmus; svetovalec, Čebelarska zveza Slovenije;

* za področje mednarodnih zadev predstavnik Ministrstva za zunanje zadeve:

član: Matjaž Florjanc Lukan; sekretar, Ministrstvo za zunanje zadeve;

* za področje znanosti in raziskav predstavnik Nacionalnega inštituta za nacionalno zdravje:

član: dr. Darko Mehikić; dr. med, specialist javnega zdravja; Center za zdravstveno ekologijo Nacionalnega inštituta za nacionalno zdravje;

* za področje kulturne dediščine predstavnica Ministrstva za kulturo:

članica: Natalija Polenec, direktorica, Slovenski etnografski muzej.

Vir: Ministrstvo za kmetijstvo, gozdarstvo in prehrano

**Odgovor vlade Varuhu človekovih pravic glede izjemne pokojnine na področju kulture**

Vlada je na današnji seji sprejela odgovor na dopis Varuha človekovih pravic Republike Slovenije glede izjemne pokojnine na področju kulture.

Vlada se strinja s stališčem Varuha človekovih pravic, da je treba o vlogi vsakega posameznega pobudnika za priznanje izjemne pokojnine po Zakonu o izjemnem priznanju in odmeri starostne pokojnine osebam, ki imajo posebne zasluge, odločiti z individualnim upravnim aktom, zoper katerega ima posamezni pobudnik možnost uporabiti tudi pravno sredstvo. Zato bo vlada v prihodnje odločala o vlogah za priznanje izjemnih pokojnin na področju kulture na podlagi veljavne zakonodaje s posamičnimi upravnimi akti, začenši z vlogo Kostje Gatnika.

Vlada se zaveda terminološke in vsebinske zastarelosti trenutne zakonodaje, ki ureja podeljevanje izjemnih pokojnin na področju kulture, zato bo Ministrstvo za kulturo v doglednem času pristopilo k preučitvi in pripravi predloga zakona, ki bo celovito uredil obravnav

Vir: Ministrstvo za kulturo

**Vpis lastninske pravice v korist DARS, d.d. na nepremičninah, potrebnih za opravljanje spremljajočih dejavnosti ob avtocestah v k. o. Šempas (Počivališče Vogrsko jug)**

V skladu s 14. členom Zakona o družbi za avtoceste v Republiki Sloveniji (ZDARS-1) ima družba DARS, d.d. ne glede na določbe zakona, ki ureja javne ceste, in zakona, ki ureja stvarno premoženje države, na podlagi ZDARS-1 lastninsko pravico na nepremičninah, potrebnih za opravljanje spremljajočih dejavnosti (počivališča, parkirišča, bencinski servisi in podobno) v zvezi z avtocestnimi odseki, ki so bili zgrajeni ali so se pričeli graditi pred uveljavitvijo ZDARS-1 (tj. pred 4. 12. 2010).

Na podlagi 16. člena ZDARS-1 se navedena zakonita lastninska pravica DARS, d.d. vpiše v zemljiško knjigo na podlagi sklepa vlade, ki vsebuje zemljiškoknjižno oznako nepremičnin in druge podatke, potrebne za vpis v zemljiško knjigo. Ta vpis nima oblikovalnega učinka. Kot izhaja iz 17. člena ZDARS-1, DARS s takšnim premoženjem ne sme razpolagati ali ga obremenjevati, izjema velja le za ustanavljanje služnosti v javno korist. Zato je treba v zemljiški knjigi vknjižiti tudi prepoved odtujitve in obremenitve tovrstnih nepremičnin.

Vladi se v sprejetje predlaga sklep, ki bo DARS d.d. omogočil vknjižbo lastninske pravice na nepremičninah, ki v naravi ležijo v območju, namenjenem spremljajočim dejavnostim na avtocestnem počivališču Vogrsko jug na AC odseku Selo- Šempeter. DARS je lastninsko pravico že pridobil leta 2010 neposredno na podlagi zakona, zagotovitev vknjižbe v Zemljiško knjigo, ki bo imela publicitetni učinek tudi nasproti tretjim osebam, pa je obveznost Republike Slovenije. V korist RS se vknjiži prepoved odtujitve in obremenitve, razen ustanavljanja služnosti.

Vir: Ministrstvo za infrastrukturo

**Vpis lastninske pravice v korist DARS, d.d. na nepremičninah, potrebnih za opravljanje spremljajočih dejavnosti ob avtocestah v k. o. Šempas (Počivališče Vogrsko sever)**

V skladu s 14. členom Zakona o družbi za avtoceste v Republiki Sloveniji (ZDARS-1) ima družba DARS, d.d. ne glede na določbe zakona, ki ureja javne ceste, in zakona, ki ureja stvarno premoženje države, na podlagi ZDARS-1 lastninsko pravico na nepremičninah, potrebnih za opravljanje spremljajočih dejavnosti (počivališča, parkirišča, bencinski servisi in podobno) v zvezi z avtocestnimi odseki, ki so bili zgrajeni ali so se pričeli graditi pred uveljavitvijo ZDARS-1 (tj. pred 4. 12. 2010).

Na podlagi 16. člena ZDARS-1 se navedena zakonita lastninska pravica DARS, d.d. vpiše v zemljiško knjigo na podlagi sklepa vlade, ki vsebuje zemljiškoknjižno oznako nepremičnin in druge podatke, potrebne za vpis v zemljiško knjigo. Ta vpis nima oblikovalnega učinka. Kot izhaja iz 17. člena ZDARS-1, DARS s takšnim premoženjem ne sme razpolagati ali ga obremenjevati, izjema velja le za ustanavljanje služnosti v javno korist. Zato je treba v zemljiški knjigi vknjižiti tudi prepoved odtujitve in obremenitve tovrstnih nepremičnin.

Vladi se v sprejetje predlaga sklep, ki bo DARS d.d. omogočil vknjižbo lastninske pravice na nepremičninah, ki v naravi ležijo v območju, namenjenem spremljajočim dejavnostim na avtocestnem počivališču Vogrsko sever na AC odseku Selo- Šempeter. DARS je lastninsko pravico že pridobil leta 2010 neposredno na podlagi zakona, zagotovitev vknjižbe v Zemljiško knjigo, ki bo imela publicitetni učinek tudi nasproti tretjim osebam, pa je obveznost Republike Slovenije. V korist RS se vknjiži prepoved odtujitve in obremenitve, razen ustanavljanja služnosti.

Vir: Ministrstvo za infrastrukturo

**Ostali predlogi administrativnih zadev in imenovanj**

**Predstavniki Republike Slovenije na zasedanjih Konference o prihodnosti Evrope**

Vlada Republike Slovenije je za predstavnika na plenarnih zasedanjih Konference o prihodnosti Evrope imenovala ministra za delo, družino, socialne zadeve in enake možnosti Janeza Ciglerja Kralja in državno sekretarko v Kabinetu predsednika vlade dr. Katjo Triller Vrtovec.

Vlada je kot državljana, predstavnika nacionalnih okroglih miz državljank in državljanov iz Republike Slovenije na plenarnih zasedanjih imenovala dr. Marka Pleška. Ker Poslovnik Konference določa po dva vladna predstavnika na državo članico, se bodo kot vladni predstavniki na vsakokratnem plenarnem zasedanju po dogovoru izmenjevali glede na vsebino razprave.

Kot predstavnik Vlade Republike Slovenije in član Izvršnega odbora Konference o prihodnosti Evrope bo na plenarnih zasedanjih sodeloval tudi državni sekretar na Ministrstvu za zunanje zadeve Gašper Dovžan.

Konferenca o prihodnosti Evrope se je pričela z uvodnim dogodkom 9.5.2021. Uvodno plenarno zasedanje pa bo potekalo 19.6. 2021 v Strasbourgu.

Vir: Ministrstvo za zunanje zadeve

**Kostji Gatniku dodeljena izjemna pokojnina za posebne zasluge na področju kulture**

Vlada je na današnji seji izdala odločbo, s katero slikarju, grafičnemu oblikovalcu in ilustratorju Kostji Gatniku od 1. julija 2021 dodeli izjemno starostno pokojnino za posebne zasluge na področju kulture.

Kostja Gatnik je kot slikar, grafični oblikovalec in ilustrator prejemnik Levstikove nagrade za življenjsko delo 2011 in Prešernove nagrade za življenjsko delo 2010. Svoj bogat ustvarjalni opus je predstavil na številnih samostojnih in skupinskih razstav doma in v tujini.

Vir: Ministrstvo za kulturo

**Preklic stopnje tajnosti dokumenta**

V zadnjih mesecih smo v domačih in tujih mediji zasledili vrsto informacij o t.i. 'non-paperju', ki se ga pripisuje Republiki Sloveniji. Vlada Republike Slovenije s takšnim dokumentom ni seznanjena, saj ga v aktualnem mandatu ni obravnavala, pripravljala ali o njem razpravljala, niti tega ni storilo katerokoli ministrstvo ali vladni organ.

Dokument s št. Z-103-34/2010, z dne 26. 1. 2011, o možnih nadaljnjih poteh za uspeh procesa ustavne reforme Bosne in Hercegovine, obstaja. Na podlagi sklepa Vlade Republike Slovenije ga je, v vlogi posebnega poročevalca za Bosno in Hercegovino, pripravil Milan Kučan.

Glede na to, da je vsebina dokumenta v pretežni meri že več več tednov javno znana, ni več pogojev, ki so potrebni za nadaljnji zaupni status tega dokumenta.

Vir: Ministrstvo za zunanje zadeve

**Vlada soglaša s predlogi amandmajev k predlogu Zakona o spremembah in dopolnitvah Zakona o pravilih cestnega prometa**

Poslovnik Vlade Republike Slovenije določa, da v primerih ko Vlada Republike Slovenije določi besedilo predloga akta, ki ga sprejema Državni zbor Republike Slovenije, in mu ga pošlje v obravnavo, lahko ministrstvo na vloženo besedilo predlaga vložitev amandmajev le ob soglasju Vlade Republike Slovenije.

Amandmaji so pripravljeni na podlagi mnenja Zakonodajno-pravne službe Državnega zbora Republike Slovenije in pobude državnega svetnika Danijela Kastelica za podporo predlogu amandmaja k 21. členu predloga Zakona o spremembah in dopolnitvah Zakona o pravilih cestnega prometa, ki zaostruje kazni za parkiranje na mestih, rezerviranih za invalide.

Ostali amandmaji zadevajo predlagane različne ureditve domnevne odgovornosti za primer, ko je lastnik vozila fizična oseba oziroma pravna oseba ali samostojni podjetnik posameznik, izrekanje stranskih sankcij, da se kazenske točke v cestnem prometu izrečejo vozniku, ki ima veljavno vozniško dovoljenje oziroma osebi, ki ji je začasno odvzeto vozniško dovoljenje. Amandmaji urejajo tudi problematiko nepravilnega parkiranja in odstranjevanja vozil s površin avtocest in hitrih cest ter določajo, da se določbe zakona, ki veljajo za kolesarje smiselno uporabljajo tako za uporabnike posebnih prevoznih sredstev kot tudi za voznike lahkih motornih vozil.

Vir: Ministrstvo za infrastrukturo